Ifølge en undersøkelse gjort for Mediebedriftenes Landsforening (MBL) er nær 80 prosent av de spurte fornøyde med pressens dekning av terrorsaken. – Det er positivt at leserne gir denne tilbakemeldingen på at avisene har gjort en god jobb, sier administrerende direktør Randi S. Øgrey i MBL. Men selv om leserne mener avisene har løst sin informasjonsoppgave godt er det også mange som mener at avisene har vært for sensasjonspreget i sin dekning. 70 prosent av de spurte mener avisene har vært for sensasjonspreget, mens 40 prosent mener avisene har tatt for lite hensyn til pårørende og ofre. Og folks misnøye retter seg først og fremst mot VG og Dagbladet.